คลังแจงตัดสิทธิ์เกษตรกรรับเงิน5พัน
คลังเปิด 'อุทธรณ์' รับเงิน 5 พันบาท ใน 7 วัน ให้กลุ่มโดนตัดสิทธิ์ได้แก้ตัว
12 เม.ย. 2563

จากกรณีที่ผู้ลงทะเบียนเพื่อขอรับเงินเยียวยา 5,000 บาท ผ่านเว็บไซต์เราไม่ทิ้งกัน และได้รับการแจ้งผ่านระบบว่า ไม่ได้รับสิทธิ์ เพราะประกอบอาชีพเป็น เกษตร และ เป็นเจ้าของกิจการนั้น
นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) เปิดเผยว่า ขอให้ผู้ที่ระบบแจ้งว่าไม่ได้รับสิทธิ์ ไม่ต้องตกใจ หากมั่นใจว่าเป็นผู้ได้รับผลกระทบจากโควิด-19 จริง กระทรวงการคลังจะให้ความช่วยเหลือแน่นอน แต่จะต้องขอตรวจสอบผู้ลงทะเบียนทั้งหมดกว่า 27 ล้านคน ให้ครบในรอบแรกก่อนประมาณ 7 วันทำการ และหลังจากนั้น ระบบจะมีการเปิดให้อุทธรณ์ ในรายที่ไม่ได้รับสิทธิ์ หรือ มีข้อมูลคลาดเคลื่อนอยู่ เพื่อให้ได้รับเงินช่วยเหลือ
สำหรับกรณีอาชีพเกษตรกรขอชี้แจงในเบื้องต้น 1.เกษตรกรจะมีการขึ้นทะเบียนผู้ประกอบอาชีพเกษตรกรรมทุกปีกับหน่วยงานที่เกี่ยวข้อง ส่วนใหญ่คือกรมส่งเสริมการเกษตร
2. การขึ้นทะเบียนจะเป็นราย “ครอบครัว” โดยให้หัวหน้าครอบครัวเป็นคนมาขึ้นทะเบียน
3. ในการการกรอกรายละเอียดสมาชิกในครอบครัว จะให้ระบุด้วยว่ามีสมาชิกในครอบครัวกี่คน เป็นใครบ้าง และสมาชิกในครอบครัวที่ช่วยทำเกษตรเกษตรกรรมมีกี่คนคือใครบ้าง
4. มาตรการเยียวยา 5,000 บาท ระบบจะคัดกรองหัวหน้าครอบครัวที่ขึ้นทะเบียนผู้ประกอบอาชีพเกษตรกรรมและสมาชิกในครอบครัวเฉพาะที่ช่วยทำเกษตรกรรม ว่าประกอบอาชีพเกษตรกร จึงไม่ผ่านเกณฑ์
5. ที่ผ่านมารัฐบาลใช้ฐานข้อมูลเกษตรกรชุดเดียวกันนี้ในการให้ความช่วยเหลือเกษตรกร ไม่ว่าจะเป็นค่าเพาะปลูก ค่าเก็บเกี่ยว ค่าปัจจัยการผลิต เป็นต้น
6. รัฐบาลจะมาตรการเยียวยากลุ่มเกษตรกรโดยเฉพาะจะออกมาเร็วๆ นี้
"ในกรณีที่ระบบแจ้งไม่ได้รับสิทธิ์ สมมุติว่า ครอบครัวนั้นมีการขึ้นทะเบียนเกษตรไว้แล้ว ซึ่งมีการอัพเดทข้อมูลทุกปี และระบุสมาชิกในครอบครัวเป็นเกษตรกร แต่มีสมาชิกบางคนมาขึ้นทะเบียน ก็จะถูกตัดสิทธิ์รับ 5,000 บาท เบื้องต้น ในรอแจ้งข้อมูลในชั้นอุทธรณ์ ขณะเดียวกัน ก็ต้องไปตรวจสอบตัวเองด้วยว่าแจ้งได้ลงทะเบียนอะไรไว้บ้าง" นายลวรณ กล่าว